**Slavnostni govor predsednika ZZB NOB Slovenije Marijana Križmana
na Poljani pri Prevaljah, ob 77. obletnici zadnjih bojev 2. svetovne vojne,
14. maja 2022**

*Tovarišice in tovariši, spoštovani prisotni*

Pozdravljam vas v imenu Zveze združenj borcev za vredno NOB Slovenije in v svojem imenu. Veseli me, da ste se zbrali v tako velikem številu in s tem izkazali poklon partizanskim žrtvam, ki so padle v boju za svobodo, ko so izdajalci, skupaj z nemško armado bežali skozi te kraje, da bi se predali Angležem in se izognili kazni za grozote, ki so jih počeli nad lastnim narodom, kot zapriseženi SS vojaki nemškega rajha.

Z velikim veseljem pozdravljam vse še živeče borce, vse prisotne župane, naše drage goste, predstavnike borčevskih in antifašističnih organizacij iz Hrvaške, Srbije, Bosne in Hercegovine ter Črne Gore. Pozdravljeni tovariši in dobrodošli v Sloveniji, dobrodošli na zadnjem bojišču druge svetovne vojne, kjer so skupaj za svobodo in nov svet krvaveli bratski narodi Jugoslavije. Vaša prisotnost potrjuje, da le združeni lahko ohranimo vrednote narodnoosvobodilnega boja, vrednote na katerih temelji današnja Evropa in ves svoboden svet, ki je v drugi svetovni vojni plačal izjemno visok krvni davek. Pozdravljam praporščake, ki s svojimi prapori simbolizirajo partizanske bojne enote. Prišli ste iz različnih predelov Slovenije. Hvala vam in moje spoštovanje praporščaki!

Tovarišice in tovariši, tudi tu na Poljani, na prizorišču zadnje bitke se je pisala prelomna zgodovina, kjer je razpuščena kolaborantska vojska ali bolje rečeno banda izdajalcev skupaj s svojimi zaščitniki Nemci, po 9. maju 1945, nadaljevala bratomorno vojno in bežala pred zasluženo kaznijo. Predati so se, kot že rečeno želeli Angležem. Seveda, saj niso ubijali in požigali po Angliji, to so počeli tu doma, svojemu narodu. Seveda je bil strah pred partizani, pred svobodo in roko pravice zelo velik in imeli so močne razloge za histerično upiranje ter beg v Avstrijo. A kaj kmalu se je pokazalo, da narodnih izdajalcev nihče ne mara, še več, vrnjeni so bili tja od koder so bežali in kjer so jih poznali.

Dovolite mi, da navedem nekaj zgodovinskih dejstev tistega časa, ko so povsod po Evropi slavili zmago nad fašizmom in nacizmom, tu na Poljani pa se je vojna odvijala v polnem razmahu še po uradni kapitulaciji in padlo je veliko nepotrebnih žrtev.

Nacistična Nemčija je bila premagana in ponižana z dvojnim podpisom brezpogojne kapitulacije. Zmagovalci so se počasi vračali domov, poraženci pa so sklonjenih glav korakali v ujetništva. Na Poljani in njenem širšem območju so se 14. maja 1945 številčno močne enote, sestavljene iz ustaških, četniških in domobranskih enot, približale položajem Jugoslovanske armade pri Poljani in zahtevale prost prehod na zahod. Ker so partizanske enote zahtevo zavrnile in pozvale k predaji, je izbruhnil spopad, ki se je zavlekel v noč. Naslednje jutro je na bojišče prispelo 20 britanskih tankov. Sledila je prekinitev ognja in ostra pogajanja. Britanci o sprejetju vdaje in zaščiti kolaborantov niso želeli slišati ničesar in so zahtevali, da se Nemci in vsi njihovi zavezniki vdajo JA. Ob 16. uri, 15. maja 1945, so dvignili belo zastavo. V zadnji bitki na jugoslovanskih tleh je padlo 100 pripadnikov JA ter približno 310 na strani Nemcev in njihovih domačih zaveznikov. Še 250 je bilo ranjenih. Vse skupine pri Dravogradu, okoli 20.000 ustašev in četnikov ter 4.000 beguncev, so prešle v ujetništvo. Ostala je samo še ustaško-četniška skupina, ki se je skušala prek Pliberka prebiti v Celovec. Ta skupina se je vdala 15. maja zvečer, ko so nanjo pritisnile enote 3. jugoslovanske armade. Zajeli so približno 30.000 kolaborantov, med njimi tudi 12 generalov, četniški štab ter tudi 20.000 beguncev.

Poveljnik 3. armade Kosta Nađ je nato Titu sporočil, da se je pred jugoslovansko armado prenehal vsakršen organiziran sovražnikov odpor. V poslednjem vojnem sporočilu je generalštab JA, 16. maja, obvestil jugoslovansko in svetovno javnost, da se je v Jugoslaviji končala vojna. S tem se je na jutrišnji dan, pred 77 leti, končala druga svetovna vojna v Evropi.

Tovarišice in tovariši, danes nekateri poskušajo za vsako ceno spremeniti zgodovinska dejstva ter kolaborante proglasiti za zmagovalce druge svetovne vojne, partizane pa zbrisati in ustvariti vtis, da so bili domobranci narodna vojska, ki se je borila za svobodno Slovenijo. Kakšna ironija! Še več, aktualni predsednik vlade, ki se mu, vsled naše odločnosti na volitvah, mandat v kratkem izteče, je skupaj s predsednikom države Borutom Pahorjem poskušal ustvariti nova zgodovinska dejstva, ki naj bi se odvila na Mali Gori, kjer naj bi prišlo 13. maja 1941 do prvega upora proti okupatorju, kar pa je zgodovinska netočnost. Ob tem pa je v Državnem zboru potekala razprava o novem prazniku upora proti okupatorju, ki ga je mimogrede vložil Zmago Jelinčič-Plemeniti in to naj bi bil 13. maj. Po naši intervenciji v poslanskih skupinah leve sredine, je predlog na Odboru za delo družino in socialne zadeve padel.

Osvobodilna fronta slovenskega naroda ostaja, Janez Janša pa odhaja! *Kdor drugim jamo koplje, sam vanjo pade* pravi star pregovor. Našemu praporu niso dovolili na državno proslavo, zato se tudi sam te proslave nisem udeležil. Znatno so nam zmanjšali finančna sredstva za redno dejavnost Zveze, v pričakovanju, da se bomo pobili med seboj, ko bo zmanjkalo denarja. Ne gospodje v odhajanju, tega veselja ne boste deležni, nam so primarne vrednote narodnoosvobodilnega boja in tudi danes tu na Poljani jih udejanjamo. Da o poskusu rehabilitacije domobranca, generala Leona Rupnika, niti ne govorim. Mi ne potrebujemo vzorca Orbanovega avtokratskega vladanja, solzivca, vodnega topa, policistov v oklepih in policijskih psov, represije, ker javno izražamo svoje mnenje, ali zgolj beremo ustavo, jemo sendvič, vozimo kolo itd.

Ivo Andrič je v enem izmed svojih citatov zapisal *»Če bi ljudje vedeli, kako malo uma vlada svetu, bi umrli od strahu«.* No mi nismo umrli od strahu, smo pa šli na volitve in obrnili stran zgodovine slovenskega naroda. Dobili bomo novo vlado, ki bo demokratična in s človeškim obrazom, ki bo spoštovala človekove pravice, civilno družbo, dopustila proteste in javna izražanja mnenj državljanov. V to verjamemo, zato smo jo podprli, da bo spoštovala vrednote narodnoosvobodilnega boja, v šolski kurikulum vnesla polpreteklo zgodovino NOB-ja in partizanski boj kot podstat samostojne Republike Slovenije. Želja in potreb je še veliko, ker bodoča vlada napoveduje dva mandata, bo časa za spremembe dovolj. Želimo ji uspešno delo in čim manj presenečanj predhodnika, ali po domače okostnjakov iz omar.

Letos slavimo 100. obletnico rojstva pesnika Karla Destovnika – Kajuha, partizana, ki je v svojem kratkem, a plodnem življenju, ustvaril čudovito pesniško zbirko, ki je bila napisana med vojno vihro, kar ji daje še poseben pomen, saj govori o kulturi v narodnoosvobodilnem boju, tudi z dramsko skupino, ki jo je Kajuh vodil. Aprila smo v Velenju na dostojen način in ponosno že pripravili proslavo o življenju in delu Karla Destovnika- Kajuha.

Tovarišice in tovariši, dragi gostje, želim vam prijetno druženje v nadaljevanju današnjega dne in še enkrat hvala za vašo prisotnost, s katero potrjujete naše prijateljske in tovariške vezi ter ohranjanje živega spomina na veličasten partizanski boj od Vardara do Triglava!

Srečno in smrt fašizmu!